सलाद, सब्जी, जूस, कच्ची या पकाकर कैसे खाने पर मिलते हैं ज्यादा न्यूट्रिएंट्स
पत्तागोभी कहें या बंदगोभी, हर घर के किचन में यह सब्जी मिल जाएगी। पत्तियों से बनीं परतें, एक के भीतर एक। बाहर से हल्के हरे और अंदर सफेद रंग की ये बंदगोभी बाजार में सबसे ज्यादा बिकती है। लाल या बैंगनी रंग की भी पत्तागोभी है जो आजकल ट्रेंड में है।
पत्तागोभी कहें या बंदगोभी, हर घर में यह सब्जी बनती ही है। बाहर से हल्के हरे और अंदर सफेद रंग की बंदगोभी बाजार में सबसे ज्यादा बिकती है। इसके अलावा लाल या बैंगनी रंग की भी पत्तागोभी भी खूब बिक रही है।
आज की स्टोरी में हम बताएंगे कि बैंगनी रंग की पत्तागोभी हरे रंग की पत्तागोभी से कैसे अलग है। दोनों में कौन-कौन से न्यूट्रिएंट्स होते हैं, लेकिन इससे पहले पत्तागोभी के कुछ खास गुणों को जान लेते हैं। 
पत्तागोभी सब्जी या सलाद में खूब खाई जाती है। कई जगहों पर पत्तागोभी के पकौड़े और पराठे भी बनाए जाते हैं। डाइटिशियन डॉ. विजयश्री प्रसाद बताती हैं कि पत्तागोभी विटामिन C का अच्छा स्रोत है। इनमें ग्लूटामीन होता है जो कि एक एमिनो एसिड है और एंटी इंफ्लेमेशन का काम करता है। इसमें फाइबर भी भरपूर होता है जो हमारे डाइजेशन को बेहतर करता है। फाइबर से गट बैक्टीरिया को सही खुराक मिलती है जिससे कई फैटी एसिड्स बनते हैं। जिन लोगों को कब्ज की शिकायत रहती है उन्हें अपने खाने में पत्तागोभी को जरूर शामिल करना चाहिए।
बैंगनी पत्तागोभी में हैं अधिक न्यूट्रिएंट्स 
बैंगनी रंग की पत्तागोभी में हरी पत्तागोभी से ज्यादा न्यूट्रिएंट्स होते हैं। इसे फाइबर का पावरहाउस कहते हैं। इसमें कार्बोहाइड्रेट्स, पोटैशियम के साथ कई विटामिन्स और मिनरल्स होते हैं। बैंगनी पत्तागोभी के गहरे रंग के होने का मतलब है उसमें बड़ी मात्रा में एंटी ऑक्सीडेंट्स होना। ये ऑक्सीडेटिव स्ट्रेस को घटाते हैं। इसमें एक अलग तरह का एंटी ऑक्सीडेंट एंथोसाइनिंस की मात्रा भी अधिक होती है जो कि कैंसर और हृदय से जुड़ी बीमारियों के खतरे को कम करता है।
स्किन पर झुर्रियां आने से रोके 
बैंगनी रंग की पत्तागोभी एंटी ऑक्सीडेंट्स से भरपूर होती हैं। इसे नियमित रूप से अपनी डाइट में शामिल किया जाए तो स्किन ग्लो करती है। उम्र बढ़ने पर भी स्किन पर झुर्रियां नहीं आतीं। साथ ही विटामिन C होने से लंबे समय तक स्किन में चमक बनी रहती है।
हडि्डयों और मांसपेशियों को मिलती है मजबूती 
हरी पत्तागोभी या बैंगनी पत्तागोभी दोनों कच्ची और पकी खाई जाती है। कच्ची पत्तागोभी खाने से हडि्डयां मजबूत बनती हैं, जोड़ों का दर्द कम होता है। इसमें मौजूद विटामिन K, पोटैशियम और दूसरे मिनरल्स से हडि्डयों और मांसपेशियों को ताकत मिलती है।
बैंगनी पत्तागोभी में है अधिक विटामिन C 
बैंगनी पत्तागोभी में संतरे से भी अधिक विटामिन C होता है। इसलिए डॉक्टर इसे खाने की सलाह देते हैं। कुल मिलाकर इसमें मौजूद विटामिन C, विटामिन A और एंटी ऑक्सीडेंट्स हमारी इम्युनिटी को मजबूत करते हैं। यह शरीर से टॉक्सिक चीजों को बाहर निकालने में भी मदद करता है। लाल पत्तागोभी खाने से आंखें भी बेहतर होती हैं।
खबर से जुड़े पोल में अपनी राय देते जाइए
माइग्रेन में पिएं बैंगनी पत्तागोभी का जूस 
अगर आप माइग्रेन से पीड़ित हैं तो बैंगनी पत्तागोभी इसमें कारगर हो सकती है। कच्ची पत्तागोभी का जूस पीने से माइग्रेन से राहत मिल सकती है। सिर दर्द में भी इसका इस्तेमाल कर सकते हैं। कच्ची पत्तागोभी को काटकर इसे एक कपड़े में लपेटें और इसे माथे पर रखें। इससे राहत मिलती है।
सलाद के रूप में भी करें इस्तेमाल 
हरी पत्तागोभी के मुकाबले बैंगनी पत्तागोभी को सलाद के रूप में ज्यादा खाया जाता है। कई दूसरे सलाद के साथ इसे ऊपर से रखकर खाया जा सकता है। अगर इस रूप में नियमित रूप से खाया जाए तो ब्लड प्रेशर को कम किया जा सकता है। इसमें पोटैशियम की मात्रा अधिक होती है इसलिए यह ब्लड प्रेशर को ठीक से रेगुलेट करता है।
डिस्क्लेमर- इस लेख में जानकारियां और सूचनाएं डाइट के अनुसार दी गई हैं। इस बारे में डॉक्टरी सलाह भी ले लें।